Utanriksministeren seier det ikkje er noko problem at partia meiner forskjellig i sine organ og så vert samde om eit standpunkt. Men det vert jo endå vanskelegare når Regjeringa no kan oppfattast som eit seminar. Det er i dag eit stort oppslag i Dagsavisen om tenestedirektivet, om at Kristin Halvorsen, finansministeren, og Åslaug Haga som kommunalminister har sagt at det er svært sannsynleg at ein her vil leggje ned veto. Så seier Bjarne Håkon Hanssen, den ansvarlege ministeren, at i dag er det ikkje nødvendig. Ein treng nesten ikkje endre norsk lov, for dette er godt i samsvar med slik norsk lov er i dag. Her er det altså heilt forskjellige standpunkt, og det ligg også innanfor utanriksministerens ansvarsområde. Er utanriksministeren tilfreds med at Regjeringa i denne saka faktisk kan framstå som eit seminar? Kristeleg Folkeparti er òg imot sosial dumping, og vi gjev full støtte til Regjeringa i kampen mot sosial dumping, men det er ikkje bra ute i verda at den norske regjeringa ser ut som eit offentleg seminar.